Baka anjing

**Baka anjing** ialah jenis khusus anjing yang sengaja dibiakbakakan oleh manusia untuk melaksanakan tugas spesifik, seperti penggembalaan, perburuan, dan penjagaan. Anjing ialah mamalia paling beragam di Bumi, dengan pemilihan buatan yang menghasilkan lebih daripada 360 baka yang diiktiraf di peringkat global. Baka-baka ini memiliki trait berlainan yang berkaitan dengan morfologi, yang termasuk saiz dan rupa bentuk tubuh, fenotip ekor, jenis bulu, dll., tetapi kesemuanya hanya satu spesies anjing. Trait-trait tingkah lakunya termasuk penjagaan, penggembalaan, dan perburuan dan trait-trait keperibadian pula adalah seperti tingkah laku hipersosial, kegalakan, dan agresi. Kebanyakan baka diterbitkan daripada bilangan kecil bagi pengasas dalam tempoh 200 tahun terkini. Oleh sebab kebolehsuaiannya dan kebergunaannya kepada manusia, anjing kini ialah spesies karnivor terbanyak di seluruh dunia.

Baka anjing setekalnya menghasilkan trait fizikal, pergerakan, dan perangai yang dikembangkan selama berdekad-dekad pembiakbakaan terpilih. Untuk setiap baka yang diiktiraf, kelab kenel dan pejabat pendaftaran baka biasanya menyelenggarakan dan menerbitkan piawaian baka yang merupakan perihal bertulis tentang spesimen unggul bagi baka berkenaan. Kegunaan lain istilah "baka" apabila merujuk anjing termasuk baka tulen, baka silang, baka kacuk, dan baka semula jadi.

Sebelum pemiawaian baka anjing, terdapat banyak jenis anjing berlainan yang ditakrifkan oleh faktor unik sendiri. Banyak istilah berlainan digunakan untuk memerihalkan anjing, seperti baka, strain, jenis, ragam, dan varieti. Menjelang penghujung era Victoria, masyarakat telah berubah dan demikian juga peranan anjing. Bentuk diberi peranan lebih menonjol berbanding dengan fungsi. Jenis atau baka anjing berlainan dikembangkan oleh pembiak baka yang ingin mentakrifkan ciri spesifik dan ciri yang diingini pada anjing mereka. Istilah "baka anjing", yang didorong oleh pertunjukan anjing dan kumpulan yang menganjurkannya, membawa maksud baharu sepenuhnya. Pertandingan pertunjukan anjing termasuk pemenang terbaik dalam baka dan baka tulen banyak menang. Piawaian baka ialah sebab bahawa baka muncul dan, dengan piawaian tersebut, terdapat ciri kekunci, termasuk bentuk, fungsi, dan kesesuaian untuk tujuan. The Kennel Club di United Kingdom diasaskan pada tahun 1873 dan merupakan kelab kenel dan pejabat pendaftaran baka kebangsaan pertama di dunia. Persekutuan Kinologi Antarabangsa diasaskan pada tahun 1911 sebagai pertubuhan sedunia. Objektifnya adalah untuk membawa keseragaman global kepada pembiakbakaan, pameran, dan penghakiman anjing baka tulen. Pertubuhan ini kini mempunyai 99 buah negara anggota. Menurut Big Think, lebih daripada 40% daripada jumlah baka anjing di dunia berasal dari United Kingdom, Perancis, dan Jerman. Pernyataan lebih kurang berbunyi: "Great Britain dan Perancis merupakan titik permulaan untuk minat kepada anjing, sambil masing-masing negara mempunyai 57 baka berdaftar. Jerman tidak ketinggalan jauh, dengan 47 baka. Ketiga-tiga negara ini sahaja mewakili lebih daripada 40% daripada semua baka anjing yang diiktiraf oleh Persekutuan Kinologi Antarabangsa."

## Baka anjing pertama

Pada tahun 2017, sebuah kajian menunjukkan bahawa, pada 9,000 tahun lalu, anjing bela jinak hadir di tempat yang kini merupakan Pulau Zhokhov, Siberia timur laut Artik, yang bersambung dengan tanah besar pada masa itu. Anjing tersebut dibiakbakakan secara terpilih sama ada sebagai anjing kereta luncur salji atau sebagai anjing pemburu, yang mengimplikasikan bahawa piawaian anjing kereta luncur salji dan piawaian anjing pemburu wujud pada masa itu. Saiz maksimum optimum untuk anjing kereta luncur salji ialah  berdasarkan pentermokawalaturan dan anjing kereta luncur salji purba adalah seberat . Piawaian sama telah ditemukan pada tinggalan-tinggalan anjing kereta luncur salji dari rantau ini pada 2,000 tahun lalu dan dalam piawaian baka ''husky'' Siberia moden. Anjing lain adalah lebih besar dengan berat  dan kelihatan seperti anjing yang telah disilangkan dengan serigala dan digunakan untuk pemburuan beruang kutub.

Pada antara 3,000 dengan 4,000 tahun lalu, jenis anjing grehaun digambarkan pada tembikar dan lukisan di Mesir dan di Asia Barat. Anjing jenis mastif dibela untuk penjagaan dan perburuan dan anjing bertungkai pendek juga dibiakbakakan. Kebanyakan baka anjing moden merupakan hasil amalan pembiakbakaan terkawal pada era Victoria (1830–1900) dan pendokumenan tepat bagi pedigri dengan pengasasan English Kennel Club ("Kelab Kennel Inggeris") pada tahun 1873 sebagai ajukan pejabat pendaftaran buku pembaka lain untuk lembu dan kuda.

## Bukti genetik

Anjing bela jinak ialah spesies pertama, dan satu-satunya karnivor besar, yang telah dibelajinakkan. Anjing-anjing pertama sememangnya mirip serigala, tetapi perubahan fenotip yang bertepatan dengan pencapahan genetik anjing–serigala tidak diketahui. Anjing ialah mamalia paling beragam di Bumi dengan kira-kira 450 baka anjing yang diiktiraf di peringkat global. Pada era Victoria, pemilihan arahan manusia mengembangkan baka anjing moden, yang menghasilkan pelbagai fenotip. Kebanyakan baka diterbitkan daripada bilangan kecil bagi pengasas dalam tempoh 200 tahun terkini dan, sejak itu, anjing telah mengalami perubahan fenotip cepat dan dibentuk menjadi baka moden kini kerana pemilihan buatan yang dikenakan oleh manusia.

Baka-baka ini dapat berbeza-beza dari segi saiz dan berat daripada pudel cawan teh seberat  kepada mastif gergasi seberat . Perkadaran tengkorak, tubuh, dan anggota berbeza dengan ketara sesama baka, sambil anjing menunjukkan lebih banyak kepelbagaian fenotip berbanding dengan yang terdapat dalam keseluruhan order karnivor. Baka-baka ini memiliki trait berlainan yang berkaitan dengan morfologi, yang termasuk saiz tubuh, rupa bentuk tengkorak, fenotip ekor, jenis bulu, dan warna. Perbezaan saiz telah diatributkan kepada suatu varian lncRNA di kawasan IGF1 yang bangkit pada serigala dari latitud utara pada sekitar 53,000 tahun lalu dan ditetapkan secara semula jadi dan seterusnya oleh pemilihan manusia. Trait-trait tingkah lakunya termasuk penjagaan, penggembalaan, perburuan, pengutipan, dan pengesanan bau. Trait-trait keperibadian pula termasuk tingkah laku hipersosial, kegalakan, dan agresi, yang menunjukkan kepelbagaian fungsian dan kepelbagaian tingkah laku bagi anjing. Hasilnya, kini, anjing ialah spesies karnivor terbanyak dan tersebar di seluruh dunia. Contoh paling ketara bagi persebaran ini ialah baka moden zuriat Eropah yang banyak semasa era Victoria.

Sebuah kajian genetik mengenal pasti 51 kawasan bagi genom anjing yang dikaitkan dengan variasi fenotip sesama baka bagi 57 trait yang dikaji, yang termasuk rupa bentuk dan saiz tubuh, tengkorak, gigi, dan tulang panjang. Terdapat tiga lokus trait kuantitatif yang menjelaskan kebanyakan variasi fenotip. Penunjuk bagi pemilihan terkini ditunjukkan oleh banyak kawasan daripada 51 kawasan genomik yang dikaitkan dengan trait-trait yang mentakrifkan baka, yang termasuk saiz tubuh, ciri lapis bulu, dan keterkelepaian telinga.

### Baka anjing purba
"Baka purba" ialah istilah yang dahulu terpakai, tetapi tidak lagi digunakan untuk kumpulan khusus baka anjing oleh American Kennel Club. Baka-baka ini dirujuk sebagai baka "purba", berbanding dengan baka moden, kerana menurut sejarah terdapat kepercayaan bahawa asal usul baka tersebut bertarikh kembali lebih daripada 500 tahun dahulu.

Pada tahun 2004, sebuah kajian meneliti mikrosatelit bagi 414 ekor anjing baka tulen yang mewakili 85 baka. Kajian mendapati bahawa baka anjing sangat berbeza secara genetik sehingga 99% daripada jumlah anjing individu dapat ditetapkan dengan betul kepada baka masing-masing berdasarkan genotip masing-masing, yang menunjukkan bahawa halangan pembiakbakaan (pembiakbakaan tulen) telah membawa kepada unit genetik berlainan. Kajian mengenal pasti 9 baka yang dapat diwakili pada dahan pokok filogenetik yang dikelompokkan bersama-sama dengan sokongan statistik kuat dan dapat dipisahkan daripada baka lain dengan asal usul moden di Eropah. 9 baka ini telah dirujuk sebagai "baka purba". Kajian mendapati bahawa anjing pemburu firaun dan anjing pemburu Ibiza tidak setua seperti yang pernah dipercayai; sebaliknya, kedua-dua ini telah diwujudkan semula daripada gabungan baka lain; dan bahawa anjing pemburu elk Norway berkelompok dengan anjing Eropah lain walaupun terdapat laporan tentang asal usul langsung di Skandinavia yang bertarikh kembali 5,000 tahun lalu.

### Jenis anjing

Jenis anjing ialah kategori luas bagi anjing yang berdasarkan bentuk, fungsi atau gaya kerja, zuriat, atau penampilan. Sebaliknya, baka anjing moden merupakan piawaian baka khusus, yang mengongsi set bersama ciri boleh waris, yang ditentukan oleh kelab kenel yang mengiktiraf baka berkenaan.

Penyebaran baka anjing moden sukar diselesaikan kerana kebanyakannya merupakan hasil daripada amalan pembiakbakaan terkawal era Victoria (1830–1900). Pada tahun 2010, sebuah kajian meneliti 48,000 polimorfisme nukleotida tunggal yang memberikan liputan seluruh genom bagi 912 ekor anjing yang mewakili 85 baka.

Kajian itu mendapati gugusan genetik berlainan dalam anjing moden yang sebahagian besarnya sepadan dengan fenotip atau fungsi. Ini termasuk baka spits, anjing mainan, spaniel, baka mirip mastif, terier kecil, anjing pengutip, anjing gembala, anjing pemburu bau, dan anjing pemburu penglihatan. Terdapat 17 baka yang bercanggah dengan fenotip atau fungsi dan ini dianggap sebagai hasil penyilangan sesetengah fenotip lain. Seperti dalam kajian tahun 2004 yang mendapati bahawa 9 "baka purba" berbeza secara genetik, kajian itu mendapati 13 baka yang berbeza secara genetik daripada baka moden: basenji, *[[saluki]]*, anjing pemburu Afghan, anjing Samoyed, anjing Kanaan, anjing menyanyi New Guinea, dingo, cau-cau, ''shar pei'' China, anjing Akita, malamut Alaska, ''husky'' Siberia, dan anjing Eskimo Amerika.

Kajian mendapati bahawa terdapat tiga kelompok yang disokong dengan baik yang sangat mencapah dan berbeza daripada anjing bela jinak moden:
* *kelompok Asia* (dingo, anjing menyanyi New Guinea, cau-cau, anjing Akita, dan *[[shar pei]]*)
* *kelompok Timur Tengah* (anjing pemburu Afghan dan *[[saluki]]*)
* *kelompok utara* (malamut Alaska dan ''husky'' Siberia)

Buku-buku terawal dalam bahasa Inggeris yang menyebut bilangan jenis anjing adalah daripada "Cynegetica" (karya perburuan), iaitu, *The Art of Venery* (1327) oleh Twiti (Twici), iaitu sebuah karangan yang menerangkan perburuan dengan *[[limer]]* (jenis anjing pemburu darah bercawak); kawanan *running hound*, yang termasuk *barcelets* dan *brachetz* (kedua-duanya anjing pemburu bau); dan anjing pemburu penglihatan dan grehaun. Yang lebih ketara dalam mencatatkan kegunaan dan perihal pelbagai jenis anjing ialah *[[The Master of Game]]* (sekitar 1406) karya Edward dari York, iaitu sebuah karangan yang memerihalkan anjing dan kerjanya, seperti *[[alaunt]]*, grehaun, *pack scent hound*, spaniel, dan mastif, yang digunakan oleh golongan istimewa dan golongan kaya untuk tujuan perburuan. *The Master of Game* ialah gabungan *Art of Venery* yang terdahulu dan karangan perburuan Perancis *[[Livre de chasse]]* karya Gaston Phoebus (sekitar 1387). *[[Book of Saint Albans|The Book of Saint Albans]]*, yang diterbitkan pada tahun 1486, iaitu sebuah buku "sekolah" tentang *[[hawking (falkonri)|hawking]]*, perburuan, memancing, dan ilmu jata, yang diatributkan kepada Juliana Berners (Barnes), menyenaraikan anjing pada zaman itu terutamanya mengikut fungsi: "Yang pertama ada *greyhound*, *bastard*, *[[anjing baka kacuk|mongrel]]*, *mastiff*, *limer*, *spaniel*, *[[rache]]* (anjing pemburu bau bersaiz kecil hingga sederhana), *kennet* (anjing pemburu kecil), *[[terier|terrier]]*, *butcher's hound*, *dung-heap dog*, *trundel tail* (anjing riba?), dan *[[cur]]* bertelinga mencucuk, dan anak anjing wanita kecil yang mengusir pinjal dan pelbagai jenis kecil."

### Baka basal
Sebuah kajian pada tahun 2012 meneliti 49,000 polimorfisme nukleotida tunggal yang memberikan liputan seluruh genom bagi 1,375 ekor anjing yang mewakili 35 baka, 19 ekor serigala, dan tunjuk tanda genetik terbitan terdahulu daripada baka lain, yang memberikan sejumlah 121 baka yang diliputi. Kajian itu mendapati perpisahan genetik mendalam antara serigala Dunia Lama dengan serigala Dunia Baru dan mengesahkan pencapahan genetik bagi 13 baka daripada sebuah kajian tahun 2010 (anjing Akita, basenji, cau-cau, dingo, anjing Eskimo Amerika, ''husky'' Siberia, anjing Kanaan, malamut Alaska, anjing menyanyi New Guinea, anjing pemburu Afghan, *[[saluki]]*, anjing Samoyed, *[[shar pei]]*), serta tiga lagi baka: anjing Eurasia, *[[shiba inu]]*, spits Finland. Kajian itu merujuk 16 baka ini sebagai baka basal ("dasar"), berbanding dengan baka purba, kerana baka-baka ini mempamerkan pencapahan genetik tetapi bukan kesemuanya menurut sejarah dianggap sebagai "baka purba".

Kajian tahun 2012 mendapati bahawa baka moden hanya muncul pada abad ke-19 dan bahawa dakwaan tentang kepurbaan baka-baka moden ini berdasarkan hanya sedikit bukti sejarah atau empirikal atau tidak berdasarkan bukti sejarah atau empirikal sama sekali. Kajian itu menunjukkan bahawa sepanjang sejarah, populasi anjing global mengalami banyak episod pempelbagaian dan penghomogenan, dengan setiap pusingan yang selanjutnya mengurangkan kuasa data genetik yang diterbitkan daripada baka moden untuk membantu untuk menginferenskan sejarah awal masing-masing.

Daripada baka-baka basal, anjing Eskimo Amerika dan anjing Eurasia merupakan hasil sangat terkini daripada pembiakbakaan silang baka basal lain. Kebanyakan baka basal telah menghibrid dengan zuriat lain pada masa silam. Jika zuriat lain tersebut merupakan baka basal lain, maka tunjuk tanda genetik basal kekal. Gabungan introgresi dan penjejalan populasi terdahulu mencadangkan bahawa baka basal mempunyai hanya sedikit hubungan genetik atau tidak mempunyai hubungan genetik dengan populasi leluhur masing-masing dan bahawa kedistingtifan genetik masing-masing tidak memaksudkan warisan purba. Baka-baka ini adalah distingtif berbanding dengan baka moden kerana warisan genetik bagi baka moden telah menjadi kabur oleh sebab percampuran dan baka-baka basal kebanyakannya telah mengelakkan percampuran dengan baka-baka moden kerana halangan geografi atau halangan budaya.

### Penyelidikan perubatan
Memandangkan anjing ialah subspesies tetapi baka-bakanya merupakan unit genetik tersendiri dan, oleh sebab hanya baka tertentu mengongsi jenis kanser sama dengan manusia, perbezaan gen pada baka berlainan mungkin berguna dalam penyelidikan perubatan manusia.

### Perangai baka
Pada tahun 2014, sebuah kajian menunjukkan bahawa sesetengah perangai baka, seperti keresahan atau ketakutan, mungkin terpaut dengan mutasi gen. Perangai lain mungkin disebabkan oleh legasi zuriat 'purba'.

## Baka

### Baka tulen

#### Kelab kenel
Kumpulan pemilik yang mempunyai anjing sebaka dan mempunyai minat dalam pembiakbakaan anjing dapat membentuk kelab kenel kebangsaan. Kelab kenel menyelenggarakan piawaian baka, merekodkan pedigri dalam daftar baka (atau buku pembaka), dan mengeluarkan peraturan untuk pertunjukan anjing pengakuran dan percubaan serta akreditasi hakim. Mereka kerap berperanan sebagai daftar, yang merupakan senarai anjing baka tulen dewasa dan senarai perinduk anak anjing yang dilahirkan oleh induk baka tulen.

Baka anjing diwakili oleh bilangan individu mencukupi untuk memindahkan ciri-ciri spesifiknya secara stabil dari generasi ke generasi. Anjing daripada baka sama mempunyai ciri-ciri serupa bagi penampilan dan tingkah laku, terutamanya kerana berasal daripada set leluhur terpilih yang mempunyai ciri-ciri sama. Anjing daripada baka spesifik membiak dengan benar, iaitu menghasilkan anak yang sangat serupa dengan induk. Anjing individu dikenal pasti sebagai anggota bagi sesuatu baka melalui bukti keleluhuran, dengan menggunakan analisis genetik atau rekod keleluhuran bertulis. Tanpa bukti sedemikian, pengenalpastian bagi sesuatu baka spesifik tidak boleh dipercayai. Rekod sedemikian, yang dipanggil buku pembaka, boleh diselenggarakan oleh individu, kelab, atau pertubuhan lain.

Kelab kenel menyediakan pengiktirafan bagi baka anjing berlainan, tetapi terdapat banyak kelab bebas dengan piawaian berlainan dan kadang-kadang tidak tekal dan mereka tidak perlu menerapkan piawaian saintifik. Empat keragaman anjing gembala Belgium diiktiraf sebagai empat baka berlainan oleh New Zealand Kennel Club. Selanjutnya, sesetengah kelompok anjing yang jelas-jelas mengongsi set ciri tegar dan keturunan berdokumen daripada ternakan asasi yang diketahui mungkin masih tidak diiktiraf oleh sesetengah kelab sebagai baka. Sebagai contoh, *[[feist (baka anjing)|feist]]* ialah anjing pemburu yang diternak di Amerika Syarikat Selatan untuk pemburuan haiwan kecil. *Feist* mempunyai set ciri tekal yang membezakannya dengan pasti daripada jenis anjing dan baka anjing lain. Walau bagaimanapun, United Kennel Club mengiktiraf satu baka *feist*, iaitu *[[treeing feist]]*, sementara American Kennel Club tidak mengiktiraf mana-mana baka *feist*.

Seseekor anjing disebut sebagai anjing baka tulen jika kedua-dua induknya merupakan anjing baka tulen dan jika anjing berkenaan memenuhi piawaian baka. American Kennel Club mengizinkan anjing baka kacuk untuk ditunjukkan tetapi dengan syarat bahawa haiwan berkenaan telah dikembiri atau dineuterkan, bukan hibrid serigala, dan tidak layak untuk Program Khidmat Ternakan Asasi AKC atau Penyenaraian Alternatif Baka Tulen AKC (PAL).

Di Kanada, *Akta Pedigri Haiwan* membentangkan piawaian ketat untuk pendokumenan bagi perkara yang dipanggil "baka ber-evolusi".

#### Piawaian baka
Piawaian baka untuk setiap baka anjing ialah perihal terperinci tentang penampilan dan tingkah laku bagi anjing unggul bagi baka berkenaan. Yang termasuk dalam perihal piawaian baka merupakan aspek yang boleh diperhatikan secara luaran bagi penampilan dan tingkah laku yang dianggap oleh kelab baka sebagai aspek terpenting untuk baka berkenaan dan perincian yang boleh diperhatikan secara luaran bagi penampilan atau perangai yang dianggap oleh kelab baka sebagai perincian yang tidak boleh diterima (dipanggil *[[kecacatan (anjing)|kecacatan]]*). Sebagai tambahan, kebanyakan piawaian baka menyertakan seksyen sejarah, yang memerihalkan tempat asal dan kerja asli yang dilakukan oleh baka berkenaan atau jenis leluhurnya.

#### Pejabat pendaftaran utama
Anjing dengan piawaian baka boleh diterima masuk ke dalam sebuah pejabat pendaftaran atau lebih daripada sebuah pejabat pendaftaran utama (kelab kenel) baka anjing, termasuk The Kennel Club (1873, United Kingdom), American Kennel Club (1884), New Zealand Kennel Club (1886), Canadian Kennel Club (1888), United Kennel Club (1898), United Kennel Clubs International (UCI, Jerman 1976), Australian National Kennel Council (1958), dan pejabat pendaftaran baka lain. Baka anjing beriktiraf dikelaskan mengikut kumpulan, seperti *Hound*, Terier, Pekerja, Gembala, Sukan, Bukan Sukan, Mainan, dan Lain-lain; sesetengah kumpulan boleh selanjutnya dibahagikan oleh sesetengah pejabat pendaftaran. Sesetengah baka diuruskan oleh pertubuhan bebas, cth. ''collie'' sempadan oleh International Sheep Dog Society (ISDS).

Persekutuan Kinologi Antarabangsa (FCI) bukanlah pejabat pendaftaran baka dan tidak mengeluarkan pedigri atau menyimpan alamat untuk pembiak baka. Ini ialah pertubuhan anjing global dengan anggota dan rakan kongsi kontrak (satu anggota bagi setiap negara) yang menganjurkan pertunjukan pengakuran antarabangsa, ujian pekerja/perburuan/penggembalaan, dan pelbagai acara lain. Hasil keputusan diserahkan kepada FCI untuk pemprosesan, kelulusan, dan pengiktirafan antarabangsa. Setiap anggota dan rakan kongsi kontrak mengeluarkan dan menyelenggarakan pedigri masing-masing dan piawaian baka masing-masing dan melatih hakim masing-masing. FCI memastikan bahawa setiap anggota saling mengiktiraf pedigri dan hakim daripada semua anggota FCI.

#### Isu kesihatan
Anjing baka tulen mempunyai lebih banyak masalah kesihatan berbanding dengan anjing baka kacuk dan memerlukan lebih banyak lawatan veterinar serta cenderung untuk mempunyai kelanjutan usia lebih rendah. Sememangnya, kajian telah melaporkan jangka hayat yang lebih pendek sebanyak antara satu dengan hampir dua tahun. Yang ketara juga, baka anjing dengan muka rata dan hidung pendek mengalami kesukaran pernafasan, masalah mata, dan isu kesihatan lain.

#### Senarai baka tulen
: *Rujuk: [[Senarai baka anjing]]*
Persekutuan Kinologi Antarabangsa ialah pertubuhan global dengan 98 anggota dan rakan kongsi kontrak (satu anggota bagi setiap negara) yang mengiktiraf 356 baka tulen.

### Baka silang

Baka silang anjing ialah hasil pengawanan dua baka berlainan. "Anjing pereka" menjadi fesyen pada lewat abad ke-20. Baka silang anjing merupakan gabungan zuriat anjing bela jinak; ini dibezakan daripada hibrid kanid, yang merupakan silangan antara spesies sesama spesies *Canis* (serigala, koyote, jakal, dll.). Hibrid kanid ketara termasuk *[[hibrid anjing–koyote|coydog]]*, *[[hibrid serigala–koyote|coywolf]]*, hibrid anjing–dingo, hibrid anjing–jakal, dan anjing serigala.

Dari segi sejarah, silangan sesama anjing pelbagai jenis lebih diterima baik pada masa apabila baka tulen moden (berdasarkan prinsip eugenik) belum wujud. Sesetengah anjing baka silang, yang diwujudkan dengan membiakbakakan dua ekor anjing baka tulen daripada baka berlainan, mungkin mempunyai kelebihan heterosis, atau kecergasan baka silang. Kelebihan ini dapat beransur-ansur dicairkan apabila dua baka silang dibiakbakakan dalam percubaan untuk mewujudkan baka, lalu menyempitkan takungan gen. Cara terbaik untuk terus memanfaatkan kecergasan baka silang adalah daripada pembiakbakaan anjing berkeleluhuran baka tulen, kerana kecergasan ini biasanya terlihat hanya pada silangan generasi pertama daripada dua ekor haiwan baka tulen daripada baka berasingan, sekali gus memanfaatkan kepelbagaian genetik.

### Baka kacuk

Anjing baka kacuk ialah anjing yang tidak tergolong dalam salah satu baka yang diiktiraf secara rasmi tetapi dapat menjadi campuran antara dua baka dan bukan hasil pembiakbakaan sengaja. Pengarang British Jilly Cooper mengarang sebuah buku berjudul *[[Intelligent and Loyal]]* untuk sepenuhnya bertumpu pada anjing baka kacuk.

Di Amerika Syarikat, istilah *mixed-breed* ("baka bercampur", "baka kacuk") ialah sinonim yang lebih digemari berbanding dengan *mongrel* ("koyok", "anjing kacuk") sesama khalayak yang ingin mengelakkan konotasi negatif yang dikaitkan dengan istilah *mongrel*. Implikasi bahawa anjing sedemikian mesti merupakan campuran daripada baka bertakrif mungkin berpunca daripada pemahaman songsang tentang asal usul baka anjing. Anjing baka tulen, sebahagian besarnya, telah diwujudkan secara buatan daripada populasi yang membiak secara rawak oleh pembiakbakaan terpilih oleh manusia dengan tujuan untuk meningkatkan ciri fizikal, ciri tingkah laku, atau ciri perangai yang diingini. Anjing yang bukan baka tulen bukan semestinya campuran daripada baka bertakrif sedemikian. Oleh itu, dalam kalangan sesetengah pakar dan peminat anjing sedemikian, *mongrel* ("koyok", "anjing kacuk") masih menjadi istilah pilihan.

### Baka semula jadi

Baka semula jadi bangkit seiring dengan masa sebagai gerak balas kepada persekitaran khusus dan dalam pengasingan daripada populasi lain bagi spesies berkenaan. Persekitaran ini termasuk manusia tetapi dengan sedikit pembiakbakaan terpilih oleh manusia atau tanpa pembiakbakaan terpilih oleh manusia.

## Senarai

## Lihat juga
* Senarai baka anjing
* Hipertip

## Rujukan

## Bacaan lanjut
* 
* 
* 
* 
* 
* 
* 

## Pautan luar
*